
[bookmark: TextBodyBegin]Az Európai Parlament,
–	tekintettel az emberi jogok európai egyezményére, amelyet Azerbajdzsán ratifikált,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel 2023 óta az azerbajdzsáni hatóságok szisztematikusan elnyomó intézkedéseket alkalmaznak a civil társadalom, a politikai ellenzék, az emberi jogok védelmezői, az LMBTI+-közösség és a független média ellen, ami a COP29 körül fokozódott;
B.	mivel Azerbajdzsánban több mint 300 politikai fogoly van, valamint 23 örmény hadifogoly, köztük a korábban önhatalmúlag kikiáltott Hegyi-Karabah köztársaság vezetői;
C.	mivel Qubad İbadoğlu politikai fogoly, a 2024. évi Szaharov-díj döntőse továbbra is házi őrizetben van; mivel az Emberi Jogok Európai Bírósága úgy ítélte meg, hogy egészségi állapota kritikus, és kórházi kezelést és sürgős szívműtétet igényel;
D.	mivel Anar Məmmədli civil társadalmi vezető 2024 áprilisa óta, koholt vádak alapján előzetes letartóztatásban van, és egészségi állapota az egészségügyi ellátás megtagadása miatt egyre romlik;
E.	mivel 2024. december elején az azerbajdzsáni hatóságok letartóztatták a MeydanTV újságíróit, Ajnur Ganbarovát, Ajtaj Ahmadovát, Hajala Agajevát, Natik Dzsavadlit és Ajzel Umudovát , valamint Ramin Dzsabrajilzade és Ahmed Muktár újságírókat; mivel letartóztatták Ulvi Tahirov, a Bakui Újságíró Iskola igazgatóhelyettesét, Azer Gasimli politikai vezetőt és Rüfət Safarov emberijog-védőt is; mivel mindannyian megalapozatlan, politikai indíttatású vádakkal szembesülnek;
F.	mivel Kamran Məmmədli környezetvédelmi aktivistát a biztonsági őrök megtámadták a COP29 konferencián, és megtiltották számára az utazást;
G.	mivel a fogvatartottak emberi jogait rendszeresen megsértik az embertelen körülmények között történő fogva tartás, a női politikai foglyok – köztük Nərgiz Absalamova – kínzása és célzott zaklatása révén;
1.	határozottan elítéli, hogy az azerbajdzsáni rezsim folyamatosan megsérti az emberi jogokat, többek között a véleménynyilvánítás, az egyesülés és a békés gyülekezés szabadságát, és a büntető igazságszolgáltatási rendszert politikai indíttatású visszaélésre használja fel;
2.	sürgeti az azerbajdzsáni hatóságokat, hogy haladéktalanul vessenek véget a másként gondolkodó csoportok elleni elnyomó intézkedéseknek, és feltétel nélkül bocsássák szabadon a koholt, politikai indíttatású vádak alapján büntetőeljárás alá vont valamennyi emberijog-védőt, újságírót, környezetvédelmi, politikai és egyéb aktivistát, és ejtsenek minden ellenük hozott vádat;
3.	követeli, hogy a hatóságok haladéktalanul oldják fel az İbadoğlura kiszabott utazási tilalmat, feltétel nélkül ejtsék az ellene felhozott valamennyi vádat, és tegyék lehetővé számára, hogy sürgős külföldi kezelésben részesüljön; sajnálatát fejezi ki amiatt, hogy İbadoğlu nem vehetett részt a Szaharov-díj átadó ünnepségén, illetve távolról sem tudott csatlakozni;
4.	felhívja Azerbajdzsánt, hogy szüntesse meg a független médiára vonatkozó indokolatlan korlátozásokat azáltal, hogy összehangolja a nem kormányzati csoportok és a média bejegyzésére és finanszírozására vonatkozó jogszabályait a Velencei Bizottság ajánlásaival; követeli, hogy a hatóságok vessenek véget a MeydanTV, a ToplumTV, az Abaz Media és a Kanal13 elnyomásának;
5.	kéri, hogy a globális emberi jogi szankciórendszer keretében szabjanak ki uniós szankciókat a súlyos emberi jogi jogsértésekért felelős azerbajdzsáni tisztviselőkre, köztük Fuad Alaszgarovra, Vilajat Ejevazovra és Ali Nagijevre;
6.	kitart amellett, hogy minden EU–Azerbajdzsán partnerségi megállapodást – beleértve az energiával kapcsolatosakat is – szigorúan az alapvető jogok tiszteletben tartásától és az összes politikai fogoly szabadon bocsátásától kell függővé tenni; felszólítja a Bizottságot, hogy függessze fel az energiaügyi stratégiai partnerségről szóló, 2022. évi egyetértési megállapodást;
7.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a tagállamoknak, valamint Azerbajdzsán elnökének, kormányának és parlamentjének.

